b'\n_START_ARTICLE_\nBuekorps\n_START_PARAGRAPH_\nBuekorps er en organisasjon for og av barn der eksersis, marsjering, idrett, turer og utflukter er vesentlige elementer og hvor offiserene er st\xc3\xb8tter for de unge soldatene. Buekorpsene styres av barna selv, gjennom r\xc3\xa5det, som best\xc3\xa5r av sjefen og offiserene. R\xc3\xa5det velges, av alle medlemmene p\xc3\xa5 demokratisk vis i noen buekorps, i andre er det tradisjonen som r\xc3\xa5der og de velges av det forrige r\xc3\xa5det. Buekorpsene er n\xc3\xb8ytrale n\xc3\xa5r det gjelder politikk, religion og etnisk tilknytning.\n_START_SECTION_\nHistorikk\n_START_PARAGRAPH_\nBuekorps ble dannet p\xc3\xa5 midten av 1800-tallet i mange byer, men i dag finnes de bare i Bergen. Alle andre steder er de forsvunnet._NEWLINE_Det er vanlig \xc3\xa5 skille mellom l\xc3\xb8rdagskorps, de som tradisjonelt ekserserte p\xc3\xa5 l\xc3\xb8rdagene, og s\xc3\xb8ndagskorps som ekserserte p\xc3\xa5 s\xc3\xb8ndagene. L\xc3\xb8rdagskorpsene var gutter fra bedrestilte familier, disse kunne f\xc3\xa5 fri p\xc3\xa5 l\xc3\xb8rdager. S\xc3\xb8ndagskorpsene bestod av gutter fra allmuen som jobbet p\xc3\xa5 l\xc3\xb8rdagene._NEWLINE_Skillene mellom rik og fattig er borte for lenge siden. En finner derfor barn fra alle samfunnsklasser i alle buekorpsene. Skiller som en gang var av samfunnsmessig art er i dag bare geografisk._NEWLINE_Buekorps er et kulturminne, en kulturtradisjon med rot i Borgerv\xc3\xa6pningen, som har overlevd i Bergen. Buekorpsene har beholdt Borgerv\xc3\xa6pningens soldater, offiserer og trommeslagere men n\xc3\xa5 er det kun en imitasjonslek._NEWLINE_Borgerv\xc3\xa6pningen i Bergen har r\xc3\xb8tter tilbake til 1400\xe2\x80\x931500-tallet. Til sin eksersis ble den  i 1599 for\xc3\xa6rt Engen til m\xc3\xb8nstringsplass av Christian IV. _NEWLINE_Den hadde en dobbel oppgave: i fredstid skulle den v\xc3\xa6re politi og i krigstid forsvare byen._NEWLINE_I 1646 var borgerv\xc3\xa6pningen inndelt i \xc3\xa5tte kompanier og hvert kompani hadde tre s\xc3\xa5kalte korporalskaper. Den inndelingen svarte til Bergens 24 roder, en oppdeling byen fikk allerede i 1596. Tilholdsstedet var Corps de Garde, der hadde de utsikt over byen._NEWLINE_Borgerv\xc3\xa6pningen var aldri noen elitestyrke med stor milit\xc3\xa6r dyktighet. De ikke-milit\xc3\xa6re oppgaver som \xc3\xa5 holde V\xc3\xa5gen isfri om vinteren og brannvakt i en by av trehus var like viktige. P\xc3\xa5 disse rundene var en av oppgavene \xc3\xa5 passe p\xc3\xa5 at byens vektere var p\xc3\xa5 sine plasser, ta h\xc3\xa5nd om fulle personer og \xc3\xa5 hjelpe til med ro og orden._NEWLINE_Borgerv\xc3\xa6pningen ble samlet hver sommer til eksersis. Denne skal ha blitt holdt p\xc3\xa5 Engen, p\xc3\xa5 Aarstadsletten og p\xc3\xa5 Sydneshaugen omtrent der Johanneskirken ligger i dag._NEWLINE_Gutter, som hadde fedre i borgerv\xc3\xa6pningen, begynte \xc3\xa5 etterligne eksersisen i sin lek. I dag har Gamlekarene en lignende oppgave, overv\xc3\xa5ke at tradisjonen ikke blir brutt og \xc3\xa5 hjelpe til med det guttene \xc3\xb8nsker._NEWLINE_Hvilket eksisterende buekorps som er eldst er et hett diskusjonstema. Skutevikens Buekorps fant i 1928 en gammel fane med innskriften 1853 og hevder at de er eldst. En fane datert 1855 med navnet "N\xc3\xb8stets K\xc3\xa5rdekorps" ble ogs\xc3\xa5 funnet igjen i 1949, men dette korpset er for lengst forsvunnet. Dr\xc3\xa6ggens Buekorps  har skrevne kilder som daterer buekorpset til 1856. Stiftelsen av Dr\xc3\xa6ggens gjorde at flere \xc3\xb8nsket et buekorps og de neste \xc3\xa5rene ble mange stiftet. Hver gutteflokk hadde sine gater og allmenninger, og i hvert av disse str\xc3\xb8kene ble korps stiftet. Det hevdes at terrengforholdene i Bergen var en av grunnene til at skille mellom de forskjellige str\xc3\xb8kene var s\xc3\xa5 sterkt._NEWLINE_Buekorps har tradisjonelt v\xc3\xa6rt forbeholdt gutter. I 1991 ble det f\xc3\xb8rste jentekorpset dannet. I 2005 var der tolv guttekorps, to jentekorps og ett blandingskorps med b\xc3\xa5de gutter og jenter. 27. april 2008 ble V\xc3\xa5gens Bataljon, det ene jentekorpset, nedlagt.\n_START_SECTION_\nSesongen\n_START_PARAGRAPH_\nBuekorpsenes er mest aktive om v\xc3\xa5ren, og de er et v\xc3\xa5rtegn for bergenserne. H\xc3\xb8sten brukes til \xc3\xa5 forberede neste sesong, og til valg, rekruttering og verving. Hvert korps pr\xc3\xb8ver \xc3\xa5 f\xc3\xa5 gutter og jenter til \xc3\xa5 begynne, og det er konkurranse om flest nybegynnere._NEWLINE_Tradisjonelt er medlemmer i buekorps blitt rekruttert fra der de holdt til, hver bydel rekrutterte til \xc2\xabsitt\xc2\xbb buekorps og str\xc3\xb8ksidentiteten var sterk. Men da folk begynte \xc3\xa5 flytte til nye bydeler, slik som Fyllingsdalen forsvant noe av rekrutteringsgrunnlaget og antall medlemmer i buekorpsene sank drastisk. N\xc3\xa5 blir barna vervet p\xc3\xa5 skoler, kj\xc3\xb8pesentre og i kameratgjengen._NEWLINE_Den f\xc3\xb8rste dagen i uniform om v\xc3\xa5ren er spesiell, sp\xc3\xb8rsm\xc3\xa5let er, hvem er byens st\xc3\xb8rste buekorps. I noen bydeler er dette popul\xc3\xa6rt mens andre nok synes det blir mye br\xc3\xa5k og tromming. Et problem er at noen buekorps har tilholdssted like ved Universitetet i Bergen og trommingen kan forstyrre en del studenter i lesingen._NEWLINE_Kameratskap og fellesskap er viktigst, og noen korps har egne hytter der medlemmene overnatter med offiserer som ansvarlige._NEWLINE_Idrett har en stor plass og buekorps har idrettsdager der barna konkurrerer i friidrett og bueskyting. Det k\xc3\xa5res bare vinner, andre- og tredjeplass for i buekorps er det viktigste \xc3\xa5 v\xc3\xa6re med._NEWLINE_Det holdes ogs\xc3\xa5 egne fotballturneringer. Korpsene er inndelt i pelotonger og turneringene er mellom dem. Det hender ogs\xc3\xa5 at offiserer spiller mot gamlekarene._NEWLINE_De fleste buekorpsene samarbeider ogs\xc3\xa5 med et par andre korps, s\xc3\xa5 det dannes allianser. Det er vanlig \xc3\xa5 ha en idrettsdag sammen med samarbeidspartene i alliansen hvor en konkurrerer om \xc3\xa5 bli beste buekorps._NEWLINE_Noen ganger arrangeres turneringer for alle buekorpsene. Ett buekorps disponerer et st\xc3\xb8rre omr\xc3\xa5de utenfor Bergen sentrum med flere hytter og fotballbane, der er det mulig \xc3\xa5 holde slike turneringer. Dette er med p\xc3\xa5 \xc3\xa5 styrke samholdet mellom barn fra ulike deler av byen._NEWLINE_Den st\xc3\xb8rste dagen i sesongen er stiftelsesdagen. I noen bydeler er det nesten som bydelens nasjonaldag og det flagges fra alle hus._NEWLINE_Alle buekorpsene har sine tradisjoner n\xc3\xa5r de skal feire stiftelsesdagen. Det er vanlig \xc3\xa5 hedre stifterne av korpset med blomster, kranser og/eller taler. Noen korps har faste steder i bydelen hvor stifterne bodde og de stopper ved huset og holder taler. Dette skjer ogs\xc3\xa5 17. mai. P\xc3\xa5 ettermiddagen stiller korpset i galla og m\xc3\xb8tes av gamlekarene. Noen buekorps har egne musikkorps med gamlekarer og egne marsjer._NEWLINE_17. mai stiller alle buekorpsene i Flaggtoget (barnetoget) som er en av to prosesjoner som g\xc3\xa5r parallelt._NEWLINE_Sesongen avsluttes med en landtursdag, og med utdeling av pokaler til de som er best i idrett og buekorpsaktiviteter. Denne dagen utdeles ogs\xc3\xa5 hederstegn, medaljer og ordener. Buekorpsordener henger h\xc3\xb8yt og det er regnet for en stor \xc3\xa6re \xc3\xa5 motta en orden._NEWLINE_En del buekorps har lengre turer etter at sesongen er over. Turene g\xc3\xa5r til andre norske byer og til andre land. En av de lengste turene har v\xc3\xa6rt til Seattle der Nordn\xc3\xa6s Bataillon deltok i en parade for noen \xc3\xa5r siden.\n_START_SECTION_\nBuekorpsenes Dag\n_START_PARAGRAPH_\nBuekorpsenes Dag er en feiring av buekorpsbevegelsen. Dagen avholdes v\xc3\xa6rt fjerde \xc3\xa5r og kan betegnes som et slags Buekorps OL. Her k\xc3\xa5res beste faneb\xc3\xa6rer og trommeslager. Det er ogs\xc3\xa5 en dag da alle buekorpsene marsjerer sammen gjennom Bergen sentrum sammen med gamlekarer som b\xc3\xa6rer korpsenes gamle faner._NEWLINE_F\xc3\xb8rste fors\xc3\xb8k p\xc3\xa5 \xc3\xa5 arrangere en slik dag var i 1937 da L\xc3\xb8vstakkens J\xc3\xa6gerkorps sammenkalte til et m\xc3\xb8te p\xc3\xa5 Hotel City med tanken om \xc3\xa5 danne en organisasjon og fors\xc3\xb8ke \xc3\xa5 arrangere en \xc2\xabguttekorpsenes dag\xc2\xbb samt andre arrangement som kunne v\xc3\xa6re korpsene til \xc3\xb8konomisk st\xc3\xb8tte. Et fors\xc3\xb8k p\xc3\xa5 \xc3\xa5 lage en slik dag ble gjort igjen i 1946 men var da ikke s\xc3\xa6rlig vellykket. Men til Bergens 900-\xc3\xa5rsjubileum i 1970 ble tanken igjen lansert og siden har dagen v\xc3\xa6rt avholdet hvert fjerde \xc3\xa5r. Dagen administreres av sjefsr\xc3\xa5det som er satt sammen av sjefene i byens buekorps. De bruker \xc3\xa5 oppnevne en hovedkomit\xc3\xa9 som best\xc3\xa5r av noen aktive og noen eldre buekorpsgutter for \xc3\xa5 f\xc3\xa5 hjelp til \xc3\xa5 gjennomf\xc3\xb8re dagen.\n_START_SECTION_\nFremtiden\n_START_PARAGRAPH_\nBuekorps har hatt varierende oppslutning siden de f\xc3\xb8rste ble etablert for rundt 150 \xc3\xa5r siden. De fleste korps var store i 1930- og 1940-\xc3\xa5rene, da kunne de ha rundt 200 soldater. Under andre verdenskrig var det nesten ingen buekorpsaktiviteter. De ble sett p\xc3\xa5 som norske og nasjonalistiske av tyskerne. Mange buekorpsgutter deltok i motstandskamp og flere korps har minnesmerker over falne medlemmer._NEWLINE_Etter krigen var buekorpsene tilbake og de var p\xc3\xa5 sitt st\xc3\xb8rste. Problemet ble n\xc3\xa5 \xc3\xa5 f\xc3\xa5 tak i effekter og uniformer til det store antallet soldater._NEWLINE_Senere opplevde buekorpsene en nedgangstid p\xc3\xa5 1960- og 1970-tallet da byen vokste ut i drabantbyene og de nye bydelene. Dette gjorde at en del korps ble nedlagt._NEWLINE_I 1980- og 1990-\xc3\xa5rene har buekorpsene hatt litt oppsving, mens en de siste \xc3\xa5rene igjen har slitt med verving og rekruttering._NEWLINE_I 2005 var der ca. 600 gutter og jenter i buekorpsene. Det st\xc3\xb8rste korpset var Nordn\xc3\xa6s med ca. 120 innmeldte._NEWLINE_I 2003 kunne Skutevikens Buekorps feire sitt uoffisielle 150-\xc3\xa5rsjubileum. De neste \xc3\xa5rene kunne flere buekorps feire 150-\xc3\xa5rsjubileum, f\xc3\xb8rst Dr\xc3\xa6ggens i 2006, fulgt av Fjeldets, Nygards og Sandvikens i 2007 og Nordn\xc3\xa6s i 2008.'